ছট পুজো উপলক্ষে পর পর ফাঁকা বাড়ি। এমন সুযোগ হাতছাড়া করতে ছাড়েনি চোরের দল। চুরি তো বটেই, কিন্তু তার সঙ্গে চোরের দল যা করল, তা এক কথায় অভাবনীয়। খাবার খাওয়ার ঘটনাটি হয়েছে একমাত্র কৃপাসিন্ধুর বাড়িতেই। ঘটনার তদন্ত শুরু করেছে জামুড়িয়া থানার পুলিশ।

এই বিষয়ে অন্যান্য খবর

ফেরত দেওয়ার চিঠি লিখে চুরি! রাজ্যে খোঁজ নয়া তস্করের


বৃহস্পতিবার সকালে নিজের বাড়িতে ঢুকেই কার্যত হতবাক হয়ে যান আসানসোল পুরনিগমের ৩২ নম্বর ওয়ার্ডের মর্ডান সাত কোলিয়ারির ইসিএল আবাসনের বাসিন্দা কৃপাসিন্ধু রায়। সারা বাড়ির হাল দেখে তাঁর বুঝতে অসুবিধা হয়নি বড়সড় চুরির ঘটনা। কিন্তু একটু পরে কৃপাসিন্ধু বুঝতে পারেন শুধু চুরি নয়, তাঁর বাড়ির খাবার খেয়ে বিছানায় শুয়েও ছিল চোরের দল। 
জানা গিয়েছে, বাড়ির ফ্রিজে রাখা ছিল ছট পুজোর প্রসাদ, ঠেকুয়া, ফল, মিষ্টি। সঙ্গে কিছু তরিতরকারিও ছিল। বাড়ির লোকেরা সকালে এসে দেখেন গোটা ফ্রিজে কোনও খাবার নেই। সেই সঙ্গে বিছানার হাল দেখে কৃপাসিন্ধুর দাবি, নরম বিছানা পেয়ে কিছুক্ষণ হয়তো কম্বল মুড়ি দিয়ে ঘুম কিংবা জিরিয়েও নিয়েছিল চোরের দল।
তবে শুধু কৃপাসিন্ধুর বাড়ি নয়। ওই এলাকায় আরও পাঁচটি বাড়িতে চুরি হয়েছে। প্রত্যেকের বাড়িতেই মূলবান সামগ্রী খোয়া গিয়েছে। তবে খাবার খাওয়ার ঘটনাটি হয়েছে একমাত্র কৃপাসিন্ধুর বাড়িতেই। ঘটনার তদন্ত শুরু করেছে জামুড়িয়া থানার পুলিশ।